和蛟峰先生熟睡吟
作者：何夢桂
朝代：宋

paragraphs: 幕蒼天，席大地，睡去不知人世事。
覺來榻上總埃塵，口不能言睡中義。
古今萬事晝夜同，萬八千年祇一寐。
榮辱事，真夢裏，黄粱一枕邯鄲市。
北窗謾說晉朝臣，周公不見吾衰矣。
日高丈五閉柴門，不知身世華胥氏。
不氈不被老希夷，山上白雲霞流水。
得失事，真夢裏，鹿蕉翻覆終成戲。
人言夜半息如雷，我縱行行還美睡。